ზოჰრან მამდანი

ზოჰრან კვამე მამდანი (; დ. 18 ოქტომბერი, 1991) — ამერიკელი პოლიტიკოსი, ნიუ-იორკის არჩეული მერი. დემოკრატიული პარტიისა და ამერიკის დემოკრატი სოციალისტების წევრი, 2021 წლიდან ნიუ-იორკის შტატის ასამბლეის წევრია 36-ე ოლქიდან.

მამდანი დაიბადა უგანდის დედაქალაქ კამპალაში, აკადემიკოს მაჰმუდ მამდანისა და კინორეჟისორ მირა ნაირის ოჯახში. მისი ოჯახი ხუთი წლის ასაკში ემიგრაციაში წავიდა კეიპტაუნში, შემდეგ კი შვიდი წლის ასაკში ამერიკის შეერთებულ შტატებში, და დასახლდნენ ნიუ-იორკში. მამდანმა დაამთავრა ბრონქსის მეცნიერების უმაღლესი სკოლა და 2014 წელს მიიღო ბაკალავრის ხარისხი აფრიკანისტიკის სპეციალობით ბოუდოინის კოლეჯში, მეინი.

საბინაო კონსულტანტად და ჰიპ-ჰოპის მუსიკოსად მუშაობის შემდეგ, მამდანი ჩაერთო ნიუ-იორკის ადგილობრივ პოლიტიკაში, როგორც ხადერ ელ-იატიმისა და როს ბარკანის კამპანიის მენეჯერი. ნიუ-იორკის შტატის ასამბლეაში პირველად 2020 წელს აირჩიეს, როდესაც დემოკრატიულ პრაიმერში ხუთი ვადით მოქმედი დეპუტატი არაველა სიმოტასი დაამარცხა. კონკურენციის გარეშე ხელახლა აირჩიეს 2022 და 2024 წლებში.

2024 წლის ოქტომბერში, მამდანმა წამოაყენა თავისი კანდიდატურა ნიუ-იორკის მერის 2025 წლის არჩევნებში. დემოკრატიული პარტიის პრაიმერიში სენსაციური გამარჯვება მოიპოვა ენდრიუ კუომოზე, რის შემდეგაც კვლავ გაიმარჯვა საყოველთაო არჩევნებში კუომოსა და რესპუბლიკელი კანდიდატის, კერტის სლივას წინააღმდეგ. მამდანის კამპანია ფოკუსირებული იყო ხელმისაწვდომობაზე და მოიცავდა შემდეგ საკითხებს: უფასო საქალაქო ავტობუსები, ქალაქის საკუთრებაში არსებული სასურსათო მაღაზიები, LGBTQ უფლებები, ქირის გაყინვა რენტა-სტაბილიზებულ ერთეულებზე, დამატებითი ხელმისაწვდომი საცხოვრებლის მშენებლობა, საჯარო უსაფრთხოების ყოვლისმომცველი რეფორმა და 30 დოლარიანი მინიმალური ხელფასი 2030 წლისთვის. მამდანი ასევე მხარს უჭერს გადასახადების ზრდას კორპორაციებისთვის და მათთვის, ვინც წელიწადში 1 მილიონ დოლარზე მეტს გამოიმუშავებს.

მამდანი არის ნიუ-იორკის პირველი ინდო-ამერიკელი, პირველი მუსლიმი, მეორე დემოკრატი სოციალისტი დევიდ დინკინსის შემდეგ და პირველი მილენიალი (თაობა Y) არჩეული მერი.  თანამდებობას 2026 წლის 1 იანვარს დაიკავებს.

სქოლიო

კატეგორია:ცოცხალი ადამიანები
კატეგორია:ნიუ-იორკის მერები